Nordjyllands Politi siger tak til alle samarbejdspartnere, foreninger og borgere, der bidrog med viden, ressourcer og tid i eftersøgningen af tre-årige Holger, som søndag forsvandt i Tranum Klitplantage ved Brovst. Holger blev fundet mandag lidt før klokken 11 i klitplantagen af en rytter, og har det efter omstændighederne godt. - Ledelse og personel fra eksterne samarbejdspartnere fra Falck, Beredskabsstyrelsen, Forsvaret og ikke mindst Hjemmeværnet har i samspil med politiet ydet en særdeles engageret, professionel og helhjertet indsats, som fortjener alt den ros der kan gives. Det siger chefpolitiinspektør Claus Hilborg i en pressemeddelelse. Også borgere og foreninger fra nærområdet har aktivt deltaget i eftersøgningen. Nordjyllands Politi har gennem hele forløbet fået en lang række af henvendelser fra borgere og foreninger, der alle har engageret sig i eftersøgningen og på forskellig måde har bidraget i forsøget på at finde Holger. - Også mediernes aktive og positive medvirken har været med til at gøre det til en folkesag at finde Holger i god behold. Det blev så også den lykkelige udgang på en kritisk situation, siger politiinspektøren og slutter: - Det er forældrene lykkelige for, og det er alle vi andre også. /ritzau/

Opsummering:
Nordjyllands Politi takker alle, der var med til eftersøgningen af den tre-årige Holger i Tranum Klitplantage.